Setu aze : kroget eo gant eil prantad an tuta c'hoarierien nevez evit eil lodenn kampionad ar vell-droad. E gwirionez e talvezo ar c'hevratoù nevez adalek ar 1añ a viz Genver hepken met ar sinadurioù  kentañ a zo graet dija. Gant ar Ganaried eo aet an hini kentañ. Pell zo dija e veze klevet anv anezhañ e gwirionez met graet eo ar wezh-mañ : Dennis Oliech a c'hoario e Naoned ! Hemañ a zo 20 vloaz hepken met ur sapre araoger eo dija. 5 pal en deus lakaet e-barzh gant skipailh Kenya a c'hoari ennañ abaoe 3 bloaz. Un tamm mat a baotr anezhañ bepred : 1m88 ha 80 kg. Ur gwir sikour e tlefe bezañ evit ar FCN pa oa an Naonediz ar 15vet tagerien er c'hampionad a-raok o c'hrogad ouzh skipailh Strasbourg (4-3). Amzer  a vo gantañ evit ober e doull : ur gevrat 4 bloaz hanter en deus sinet. A-benn derby Breizh d'ar 4 a viz Genver e tlefe kregiñ ganti. Skipailh Roazhon just a-walc'h a c'hellfe koll Frei a vez klevet muioc'h-mui e anv eus kostez Dortmund. Ur Roazhonad all zo aet atav : Barru a c'hoario e Gwened. E kreiz e tlefe c'hoari, ar pezh a raio vad d'ar VOC a zo bet trec'het div wezh da heul hag a weler mat e vank tud dezhañ evit mirout ar vell. E Brest eo un araoger a dlefe degouezhout : Serge N'Gal pe Bertin Tomou.  Da vezañ kendalc'het…